b'\n_START_ARTICLE_\nTrafikverket\n_START_PARAGRAPH_\nTrafikverket er efterf\xc3\xb8lgeren til V\xc3\xa4gverket og Banverket, som blev sammenlagt i 2010, og er den myndighed i Sverige, som bl.a. er ansvarlig for den svenske stats jernbaneanl\xc3\xa6g. Banverket blev dannet i 1988, hvor SJ blev opdelt, og togtrafikken blev afreguleret. Trafikverkets hovedkontor ligger i Borl\xc3\xa4nge i Dalarna. Generaldirekt\xc3\xb8r er siden 1. april 2010 Gunnar Malm._NEWLINE_Trafikverket st\xc3\xa5r bl.a. for drift og vedligeholdelse af st\xc3\xb8rstedelen af jernbanenettet i Sverige og giver mod en afgift adgang til sporene for de virksomheder, som \xc3\xb8nsker at transportere gods eller passagerer. Ogs\xc3\xa5 nyanl\xc3\xa6gning af jernbanestr\xc3\xa6kninger varetages og planl\xc3\xa6gges af Trafikverketverket. \xc3\x98vrige spor ejes blandt andre af Storstockholms Lokaltrafik, mens eksempelvis Roslagsbanan og Inlandsbanan drives som selvst\xc3\xa6ndige virksomheder. Derudover er der en del kommunale og private sporanl\xc3\xa6g s\xc3\xa5som havnespor og industrispor._NEWLINE_P\xc3\xa5 Trafikverkets hjemmeside er der udf\xc3\xb8rlige oplysninger om alle igangv\xc3\xa6rende og planlagte banearbejder p\xc3\xa5 det svenske jernbanenet.'